Гулъытэ хэха хуащI
Ди республикэм и щIыналъэ псоми щокIуэкI Сабийхэр хъумэным и дунейпсо махуэр гъэлъэпIэным епха Iуэхугъуэхэр. Ди къэралым зыщызыубгъуа коронавирус узыфэ зэрыцIалэм цIыхухэр щахъумэн папщIэ, абыхэм я нэхъыбапIэр зэпэIэщIэу къызэрагъэпэщ.
НыбжьыщIэхэм я гукъыдэжыр къыщаIэт апхуэдэ Iуэхугъуэ иджыблагъэ щекIуэкIащ Сабийхэмрэ щIалэгъуалэмрэ я творчествэмкIэ республикэ уардэунэм. Зи ныбжьыр илъэси 7-м къыщыщIэдзауэ илъэс 16 хъу сабийхэмрэ ныбжьыщIэхэмрэ жыджэру хэтащ гъуазджэм и унэтIыныгъэ зэмылIэужьыгъуэхэмкIэ зэпэIэщIэу ирагъэкIуэкIа зэпеуэхэм. Накъыгъэ мазэм икухэм яубла зэпеуэхэм, жыпIэнурамэ, школакIуэ куэд хэтащ.
— Коронавирусым и зэранкIэ егъэджакIуэхэри ди гъэсэн цIыкIухэри мы зэманым зэпэIэщIэу дызэдолажьэ. Сабийхэр хъумэным и дунейпсо махуэр зэраубзыхурэ илъэс 70 щрикъу мы лъэхъэнэм жэрдэм тщIащ икIи едгъэкIуэкIащ сурэт щIынымкIэ, хьэпшып цIыкIу зэхуэмыдэхэр, уэрэд жыIэнымкIэ зэпеуэ зэмылIэужьыгъуэхэр, — жеIэ республикэ уардэунэм и методист Кулиевэ Жаннетэ. — Зэпеуэхэр унэтIыныгъэ зыбжанэу зэщхьэщыхауэ екIуэкIащ. Апхуэдэхэт, къапщтэмэ, «Ди сабиигъуэр насыпыфIэщ», «Сэ псори схуощIэ, псори схузэфIокI», «Уэрэд жызоIэ, сурэт сощI», «Сабийхэр гъащIэм и удз гъэгъа цIыкIухэщ», нэгъуэщIхэри.
НыбжьыщIэхэм я IэдакъэщIэкIхэм сурэтхэр трахри, къызэгъэпэщакIуэ гупым къыхуагъэхьащ. Абыхэм мы махуэхэм хоплъэ, фIым я фIыжхэр къыхахыу. Зэпеуэм хэта дэтхэнэри гулъытэншэу къэнэнукъым.
ЖЫЛАСЭ Маритэ.
